Oekraïense grenswag vereer wat Russiese offisier vloekRoman Hribof is vereer nadat hy deur die Russe vrygelaat is. (Foto: Defence of Ukraine/Twitter) ŉ Oekraïense soldaat wat ŉ Russiese offisier tydens die aanvang van Rusland se inval in dié land gevloek het, is Dinsdag met ŉ medalje van die Oekraïense ministerie van verdediging vereer. Dit kom nadat daar aanvanklik gedink is hy is dood, maar toe as deel van ŉ uitruiling van krygsgevangenes vrygelaat is. Roman Hribof het die medalje van plaaslike owerhede in die stad Cherkasy ontvang. Hribof, wat ŉ lid van Oekraïne se grenswag is, was op Slangeiland, naby die hawe van Odessa aan diens toe ŉ Russiese oorlogskip op die eerste dag van Rusland se inval in Oekraïne die eiland genader het, berig Global News. In ŉ klankopname van die voorval het ŉ Russiese soldaat aan boord die skip die wagte op die eiland gewaarsku oor die inval. “Dit is ŉ militêre oorlogskip [wat nader]. Ek stel voor dat julle jul wapens neerlê en oorgee om enige bloedvergieting en onnodige sterftes te vermy – anders sal julle gebombardeer word.” Daar kan op die opname gehoor word hoe twee Oekraïners met mekaar praat voordat een van hulle, glo Hribof, antwoord: “Russiese oorlogskip, vlieg in jou m**r [in Engelse media vertaal as ‘go f*** yourself’].” Dié frase het sedertdien ŉ soort kreet vir Oekraïense burgers geword en kan op talle verkeerstekens en advertensieborde reg oor die oorloggeteisterde land gesien word. Owerhede het aanvanklik verneem dat 13 van die grenswagte op die eiland dood is nadat hulle geweier het om hulself aan die Russe oor te gee. Pres. Wolodimir Zelenski het toe onderneem dat die titel Held van Oekraïne aan elke wag wat sy lewe verloor het, toegeken sou word, berig The Guardian. Dae later het Oekraïne se staatsgrenswag egter bevestig dat die soldate wel nog lewe, maar deur Rusland gevange geneem is. Die Oekraïense regering het onlangs gesê dat 19 wagte – nie 13 soos aanvanklik verneem is nie –vrygelaat is as deel van die eerste groot uitruiling van krygsgevangenes met Rusland. Zelenski het tydens ŉ onderhoud Sondag gesê dat “sommige van die wagte gesterf het en sommige gevangene geneem is”. “Al die wagte wat gevangene geneem is, is met Rusland se gevangenes uitgeruil. Rusland het met hierdie voorstel vorendag gekom en ons het sonder huiwering [ons mense vir hulle sŉ] verruil,” het hy gesê. “Diegene wat gesterf het, hulle is helde.” Igor Taburets, goewerneur van die Cherkasy-streek, het Dinsdag die toekenning aan Hribof oorhandig nadat hy deur die Russe vrygelaat is. “Die Cherkasy-inwoner, saam met sy broers, het aan die hele wêreld die onwrikbaarheid en krag van die Oekraïense gees en onverganklikheid daarvan ten toon gestel,” het hy gesê. Hribof is ook in die ontwerp van ŉ nuwe seël wat deur die Oekraïense-posdiens vrygestel is, vereer. Dié seël beeld ŉ eensame Oekraïense soldaat uit wat ŉ middelvinger vir ŉ oorlogskip in die verte wys.